Nadalje, razvrstavanje i označivanje tvari utvrđeno Direktivom 67/548 o usklađivanju zakona i drugih propisa u odnosu na razvrstavanje, pakiranje i označivanje opasnih tvari temelji se na prenošenju informacija o opasnosti povezanih s inherentnim osobinama tvari. U tom pogledu, s obzirom da na temelju članka 57. točaka (a) do (c) Uredbe br. 1907/2006 dostaje da je tvar klasificirana među kancerogene, mutagene i reproduktivno toksične tvari 1. kategorije Direktive 67/548 kako bi se identificirala kao posebno zabrinjavajuća tvar, ne može se zaključiti da za identifikaciju neke tvari na temelju članka 57. točke (f) navedene direktive Europska agencije za kemikalije mora uzeti u obzir procjenu rizika.

Kada je riječ o ocjeni Europske agencije za kemikalije glede toga izaziva li neka tvar jednaku zabrinutost kakvu izaziva korištenje tvari nabrojenih u članku 57. točkama (a) do (e) Uredbe br. 1907/2006 o registraciji, evaluaciji, autorizaciji i ograničavanju kemikalija, kako bi bila identificirana kao posebno zabrinjavajuća tvar, činjenica da ECHA nije uzela u obzir da korisnici dotične tvari primjenjuju učinkovite mjere za upravljanje rizicima, ne omogućuje da se zaključi da ta ocjena sadržava očitu pogrešku. Naime, iz članka 60. stavka 2. Uredbe br. 1907/2006 proizlazi da činjenica da se negativne učinke neke tvari koji su povezani s njezinom uporabom može kontrolirati na primjeren način ne sprečava njezinu identifikaciju kao posebno zabrinjavajuće tvari. U suprotnome bi mogućnost davanja autorizacije za tvar čije se rizike može valjano kontrolirati, na temelju predmetne odredbe, izgubila svoju svrhu. To potvrđuje i članak 58. stavak 2. navedene uredbe.

Nepostojanje objektivnih kriterija predviđenih člankom 57. točkama (a) do (e) Uredbe br. 1907/2006 o registraciji, evaluaciji, autorizaciji i ograničavanju kemikalija za utvrđivanje izaziva li neka tvar jednaku zabrinutost kao i korištenje tvari nabrojenih u članku 57. točkama (a) do (e) u smislu članka 57. točke (f) navedene uredbe ne može predstavljati povredu prava na obranu dobavljača tvari koju je Europska agencija za kemikalije identificirala kao posebno zabrinjavajuću. Naime, cilj navedenog članka 57. točke (f) jest upravo omogućavanje identifikacije neke tvari kao posebno zabrinjavajuće na pojedinačnoj osnovi, u slučaju nepostojanja objektivnih kriterija predviđenih u članku 57. točkama (a) do (e) navedene uredbe. U tom pogledu treba znanstveno dokazati da neka tvar može imati ozbiljne učinke na zdravlje ljudi ili okoliš koji izazivaju jednaku zabrinutost kao i druge tvari nabrojene u članku 57. točkama (a) do (e) Uredbe br. 1907/2006.

Nadalje, kada je riječ o kriterijima iz točke 3.3.3.2. Vodiča za identifikaciju posebno zabrinjavajućih tvari, koji uključuju, među ostalim, ozbiljnost učinaka, ireverzibilni karakter učinaka na zdravlje, posljedice za društvo i poteškoće pri provođenju evaluacije rizika povezanih s koncentracijom predmetne tvari, iako jest točno da oni imaju opću narav, oni su svejedno dovoljno precizni da zainteresiranim strankama omoguće da na koristan i djelotvoran način iznesu svoja stajališta glede ocjene pitanja izaziva li neka tvar jednaku zabrinutost kao i druge tvari nabrojene u članku 57. točkama (a) do (e) Uredbe br. 1907/2006. U tom pogledu, povreda prava tih stranaka na obranu ne može se temeljiti na činjenici da navedene kriterije nisu odobrila nadležna tijela niti su o njima raspravile zainteresirane stranke s obzirom na to da su one iz spisa sastavljenih u okviru postupka identifikacije tvari u potpunosti upoznate s kriterijima i njihovom primjenom u ovom slučaju.

(t. 101.‑104.)